b'\n_START_ARTICLE_\nJuhan Smuuli monument\n_START_PARAGRAPH_\nJuhan Smuuli monument on 1990. aastal Juhan Smuulile Kadrioru parki p\xc3\xbcstitatud pronksist ja graniidist monument, mis alates 2006. aastast asub Muhus Koguva k\xc3\xbclas. Monumendi autorid on T\xc3\xb5nu Maarand ja arhitekt Rein Tomingas ning teostaja Ars-Monumentaal._NEWLINE_Kui 1980. aastate l\xc3\xb5pus korraldati konkurss Kadrioru parki kujude tegemiseks, siis T\xc3\xb5nu Maarandi esitatud t\xc3\xb6\xc3\xb6 p\xc3\xa4lvis tunnustust ning 1990. aastal paigutati monument Kadrioru parki._NEWLINE_1995. aastal tunnistati J. Smuuli monument "Kultuuri- ja haridusministri 01.06.1995 m\xc3\xa4\xc3\xa4rus nr 19" p\xc3\xb5hjal kultuurim\xc3\xa4lestiseks._NEWLINE_Kadrioru pargis langes monument korduvalt vandalismi ohvriks. P\xc3\xa4rast seda, kui monumenti \xc3\xbcritati 1996. aastal varastada, viidi see Ars Monumentaali laoruumi viieks aastaks varjule._NEWLINE_2000. aastal p\xc3\xb6\xc3\xb6rdus monumendi autor Tallinna muinsuskaitseametisse sooviga eksponeerida kunstiteost Muhumaal Juhan Smuuli s\xc3\xbcnnikohas. L\xc3\xa4bir\xc3\xa4\xc3\xa4kimised kuju saatuse osas j\xc3\xa4id katki, sest Muhu vallavalitsus ei leidnud raha kuju parandamiseks (vargad olid monumendi k\xc3\xbcljest \xc3\xa4ra saaginud s\xc3\xb5rmed ja kajakad)._NEWLINE_19. aprillil 2006 esitas Muhu vallavalitsus Tallinna Kesklinna valitsusele avalduse, milles paluti Smuuli pronkskuju vallale \xc3\xbcle anda ning lubati katta k\xc3\xb5ik monumendi taastamise, transpordi ja paigaldamisega seotud kulud. Muhu vallavalitsuse soovile reageeris Tallinn soosivalt._NEWLINE_15. mai 2006. aasta rahvakoosolekul otsustasid muhulased, et Tallinna poolt Muhu saarele kingitav Juhan Smuuli monument paigaldatakse Koguva k\xc3\xbcla taha, vanast koolimajast mere poole, Kadakam\xc3\xa4ele._NEWLINE_Kuid J. Smuuli monumendi \xc3\xbcmber puhkes t\xc3\xbcli, kuna 2006. aasta mai keskel otsustas Tallinna linnakujunduskomisjon abilinnapea Kalev Kallo eestvedamisel, et lubadusest hoolimata v\xc3\xb5iks Smuuli monument Muhu asemel kaunistada hoopis Smuuli teed Lasnam\xc3\xa4e linnaosas, \xc3\xb6eldes: "Kui muhulased Smuuli tahavad, v\xc3\xb5ivad nad endale oma Smuuli teha". Taoline ootamatu otsus \xc3\xa4rritas muhulasi. "Muhu ongi Smuuli teinud, ta on siin s\xc3\xbcndinud, Kallo tehku endale ise Smuul," \xc3\xbctles toonane Muhu vallavanem Tiit Peedu ja lisas: "Me p\xc3\xbcstitame siis Smuuli asemele Kalev Kallo kipsist kuju ja paneme kajaka k\xc3\xbclge. Olen kindel, et selle heaks on k\xc3\xb5ik valla inimesed n\xc3\xb5us annetama." T\xc3\xbcli J. Smuuli monumendi \xc3\xbcmber leidis kajastamist ka meedias, ajalehes Postimees ilmus selle kohta karikatuur._NEWLINE_Monumendi Lasnam\xc3\xa4ele paigutamise vastu oli lisaks Muhu vallale ka monumendi autor T\xc3\xb5nu Maarand. "Niikaua, kui mina elan, Smuul Lasnam\xc3\xa4ele ei l\xc3\xa4he," kinnitas \xc3\xa4gestunud skulptor._NEWLINE_2006. aasta mai l\xc3\xb5pus otsustas Tallinna linnavalitsus siiski J. Smuuli monumendi Muhu vallale \xc3\xbche krooni eest m\xc3\xbc\xc3\xbca. Ametlik otsus v\xc3\xb5eti vastu 14. juunil 2006._NEWLINE_19. juuli 2006 avatigi Muhus Koguva Rannam\xc3\xa4el pidulikult Juhan Smuuli monument. Monumendi avamisel osales ka toonane Tallinna linnapea J\xc3\xbcri Ratas._NEWLINE_Monument paikneb sadakond meetrit merest eemal, keset kadakaid ja on vaatega mere poole.'